‘โต้ง’ลุยอุ้มธุรกิจ
ไม่รับประกันกระทบจ้างงาน
24 ม.ค. 2555

ไม่รับประกันกระทบจ้างงาน
“โต้ง” ไม่กลัวไฟ รับประกันรายใหญ่ ลั่นมีความจำเป็นไม่เช่นนั้นกระทบการจ้างงาน 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า กองทุนประกันภัยที่รัฐบาลจะตั้งขึ้น จะเข้าไปรับประกันช่วงต่อจากบริษัทประกันภัย ทั้งในส่วนของลูกค้ารายย่อย ผู้ประกอบการเอสเอ็มอี และผู้ประกอบการรายใหญ่ เพื่อให้ระบบเศรษฐกิจของประเทศเดินหน้าต่อไปได้
รมว.คลัง กล่าวว่า หากรัฐบาลไม่รับประกันรายใหญ่ ก็จะทำให้ผู้ประกอบการไม่จ้างงาน กระทบกับแรงงานในไทย ขณะที่ผู้ประกอบการเอสเอ็มอีก็จะได้รับผลกระทบ ธนาคารไม่ปล่อยสินเชื่อซื้อเครื่องจักร หรือสร้างโรงงานใหม่ ขณะที่รายย่อยก็จะมีปัญหากู้เงินระยะยาวซื้ออสังหาริมทรัพย์ไม่ได้
รมว.คลัง กล่าวว่า ที่ผ่านมาบริษัทประกันมีปัญหาการรับทำประกันภัยจากลูกค้า เพราะไปหาผู้ประกันช่วงต่อไม่ได้ บริษัทประกันต่างประเทศไม่ยอมรับ เพราะยังไม่มั่นใจว่าจะเกิดปัญหาน้ำท่วมเหมือนปีที่ผ่านมา
นายกิตติรัตน์ กล่าวว่า รัฐบาลเป็นผู้ลงทุนแก้ไขปัญหาน้ำท่วมทั้งระบบ จึงมั่นใจว่าน้ำจะไม่ท่วมอีก จึงกล้ารับประกันลูกค้าทุกกลุ่ม แต่บริษัทประกันต่างประเทศไม่ได้อยู่ในไทย จึงไม่เห็นที่รัฐบาลดำเนินการว่ามีการเปลี่ยนไปมาก จึงยังไม่กล้ารับประกัน
นายกิตติรัตน์ กล่าวว่า กองทุนประกันภัยที่จะตั้งขึ้นโดยมีทุนประเดิม 5 หมื่นล้านบาท จะไม่ใช้เพื่อลดค่าเบี้ยประกันให้กับผู้ประกอบการ แต่จะเก็บไว้ใช้รับความเสี่ยงของการประกันภัยที่จะเกิดขึ้น และไม่มีบริษัทประกันภัยรับช่วงต่อเท่านั้น
รมว.คลัง กล่าวว่า งานเร่งด่วนที่สุดคือ การลงทุนโครงสร้างพื้นฐานของรัฐบาล หลังจากนี้จะป้องกันไม่ให้เกิดน้ำท่วมขึ้นอีก เพราะหากน้ำท่วมอีกจะไม่ได้รับโอกาสให้แก้ตัวอีกแล้ว ซึ่งหากพระราชกำหนดทั้ง 4 ฉบับมีผลบังคับใช้ ก็จะเดินหน้าปฏิบัติทันที เพราะเป็นการบริหารจัดการน้ำในภาพรวมทั้งระบบ